RAPPORT TAL-KUMMISSJONI LILL-KUNSILL li jevalwa l-progress irrappurtat mill-Italja lill-Kummissjoni u l-Kunsill dwar l-irkupru tal-imposta addizzjonali dovuta mill-produtturi tal-ħalib għall-perjodi 1995/1996 sa 2001/2002 (skont l-Artikolu 3 tad-Deċiżjoni tal-Kunsill Nru 2003/530/KE) /* COM/2014/0334 final */





RAPPORT MILL-KUMMISSJONI LILL-KUNSILL li jevalwa l-progress irrappurtat mill-Italja lill-Kummissjoni u l-Kunsill dwar l-irkupru tal-imposta addizzjonali dovuta mill-produtturi tal-ħalib għall-perjodi 1995/1996 sa 2001/2002 (skont l-Artikolu 3 tad-Deċiżjoni tal-Kunsill Nru 2003/530/KE) Dan ir-rapport ta’ valutazzjoni qed isir skont l-Artikolu 3 tad-Deċiżjoni tal-Kunsill Nru 2003/530/KE tas-16 ta’ Lulju 2003 dwar il-kompatibbiltà mas-suq komuni tal-għajnuna li r-Repubblika Taljana beħsiebha tagħti lill-produtturi tal-ħalib tagħha (minn hawn 'il quddiem, id-Deċiżjoni tal-Kunsill), li skontha l-awtoritajiet kompetenti Taljani jirrappurtaw lill-Kummissjoni u lill-Kunsill kull sena dwar il-progress li jkunu għamlu fl-irkupru tal-imposta addizzjonali dovuta mill-produtturi għall-perjodu mill-1995/1996 sal-2001/2002. Ir-rapport preżenti jipprovdi l-valutazzjoni tal-Kummissjoni tal-progress irrappurtat mill-awtoritajiet Taljani għas-sena 2012 fl-irkupru tal-imposta addizzjonali għall-perjodi koperti bid-Deċiżjoni tal-Kunsill, kif ukoll dawk li mhumiex koperti minnha. Skont l-Artikolu 1 tad-Deċiżjoni tal-Kunsill, l-għajnuna li r-Repubblika Taljana tagħti lill-produtturi tal-ħalib, billi hi stess tagħmel ħlas lill-baġit tal-Unjoni Ewropea tal-imposta addizzjonali fuq il-ħalib u l-prodotti tal-ħalib dovuta minnhom lill-UE għall-perjodi mill-1995/1996 sal-2001/2002, u billi tippermetti li dawn il-produtturi jħallsu lura d-dejn tagħhom permezz ta' pagament diferit fuq għadd ta' snin mingħajr imgħax, hija meqjusa eċċezzjonalment kompatibbli mas-suq komuni, dejjem jekk: – il-produtturi jħallsu lura l-ammont kollu, f'pagamenti annwali tal-istess daqs, u – il-perjodu tal-ħlas lura, li jibda mill-1 ta' Jannar 2004, ma jaqbiżx l-erbatax-il sena. Skont l-Artikolu 2 tad-Deċiżjoni tal-Kunsill, l-għajnuna tingħata biss jekk l-Italja tiddikjara l-imposta addizzjonali totali għall-perjodi kkonċernati lill-Fond Agrikolu Ewropew dwar Gwida u Garanzija (FAEGG), illum il-Fond Agrikolu Ewropew ta' Garanzija (FAEG), u tnaqqas id-dejn li jifdal permezz ta' tliet ħlasijiet annwali ndaqs min-nefqa ffinanzjata mill-FAEGG għal Novembru 2003, Novembru 2004 u Novembru 2005 rispettivament. Id-dikjarazzjoni tal-Italja tal-imposta addizzjonali totali għall-perjodi kkonċernati saret kif xieraq permezz tal-ittra tas-26 ta' Awwissu 2003. Id-dejn li jifdal tnaqqas kif xieraq min-nefqa ffinanzjata mill-FAEGG għax-xhur ta' Novembru 2003, 2004 u 2005. L-Artikolu 3 tad-Deċiżjoni tal-Kunsill jitlob lill-awtoritajiet kompetenti Taljani biex kull sena jirrappurtaw lill-Kummissjoni u lill-Kunsill dwar il-progress li jkun sar fl-irkuprar tal-imposta addizzjonali dovuta mill-produtturi għall-perjodi mill-1995/1996 sal-2001/2002. Skont din id-dispożizzjoni, l-awtoritajiet Taljani ppreżentaw ir-rapport il-ġdid tagħhom dwar il-ħlas parzjali tal-2012 lill-Kummissjoni, permezz ta' ittra mill-AGEA (Agenzia per le Erogazioni in Agricoltura) fit-28 ta' Ottubru 2013. Ħlas tal-imposta bl-iskema tal-ħlas parzjali tal-2003 Id-Deċiżjoni tal-Kunsill li tawtorizza lill-Italja biex hi stess tħallas lill-baġit Komunitarju l-imposta addizzjonali dovuta mill-produtturi tal-ħalib tagħha kienet tikkonċerna 25 123 produttur fl-2005, id-data tal-ewwel rapport lill-Kunsill. Din iċ-ċifra naqset għal 22 249 għall-2012. Mill-produtturi kollha fir-rapport li kienu soġġetti għall-imposta għas-seba' perjodi koperti mid-Deċiżjoni tal-Kunsill, 15 431 għażlu li jħallsu bl-iskema tal-ħlasijiet parzjali tal-2003. Fl-2004, qabel ma sar l-ewwel ħlas parzjali annwali, il-15 431 produttur li għażlu l-iskema tal-ħlasijiet parzjali b'kollox kellhom jagħtu EUR 345 miljun bejniethom, jiġifieri madwar kwart tal-ammont totali tal-imposti li għad irid jitħallas mill-produtturi. B'hekk jidher li l-maġġoranza tal-produtturi responsabbli għal-livelli l-aktar baxxi ta' produzzjoni eċċessiva għażlet li tħallas bl-iskema tal-ħlasijiet parzjali. Min-naħa l-oħra, il-produtturi b’livelli ogħla ta' produzzjoni eċċessiva (madwar 8 000 produttur li jridu jagħtu madwar EUR 1 biljun f'imposti dovuti fuq is-seba' perjodi), għażlu minflok li ma jidħlux fl-iskema tal-ħlasijiet parzjali. Madankollu ta' min jinnota li matul l-2011, l-awtoritajiet Taljani laqgħu 53 applikazzjoni ġdida għal ħlasijiet parzjali, li kienu jammontaw għal bejn wieħed u ieħor EUR 1.2 miljun. Bl-istess mod, fl-2012, tressqet 255 applikazzjoni ġdida għall-ħlas bl-iskema, li jikkorrispondu għal total ta' madwar EUR 13 miljun. Id-disa' ħlas parzjali kellu jsir minn 11 430 produttur, li b'kollox kellhom jagħtu EUR 25 812 027,25 sal-31 ta' Diċembru 2012. Il-verifiki li twettqu mill-awtoritajiet Taljani juru li matul l-2011, 11 153 produttur ħallsu total ta’ EUR 25 025 344,42 kif xieraq. Dan ifisser li għad-disa' ħlas parzjali, 98 % tal-produtturi ħallsu 96.9 % tal-imposta fil-ħin. L-ewwel, it-tieni, it-tielet, ir-raba', il-ħames, is-sitt, is-seba' u t-tmien ħlas parzjali kienu saru fil-ħin għal 99,6 %, 97,9 %, 99,5 %, 99,7 %, 96,4 %, 96,2 % u 98,3 % tal-ammonti dovuti rispettivament. Għalhekk, l-imposta totali miġbura fl-ewwel disa' ħlasijiet parzjali tammonta għal madwar EUR 238,4 miljun (madwar 97 % tal-ammont totali dovut f'dawn il-ħlasijiet parzjali annwali). Filwaqt li dawn il-livelli ċertament jindikaw l-impenn min-naħa tal-produtturi parteċipanti fit-twettiq tal-obbligi tagħhom, il-Kummissjoni tqis li l-azzjoni ta' segwitu meħuda f'dawk il-każijiet fejn il-ħlas ma sarx fil-limitu taż-żmien stipulat, huwa sinjal ċar tal-livell ta' impenn min-naħa tal-awtoritajiet Taljani sabiex jiżguraw li jitħarsu l-kundizzjonijiet tal-iskema kif suppost u li, fl-aħħar nett, tinġabar l-imposta kollha dovuta. Fir-rigward tad-disa’ ħlas parzjali, ma hemmx informazzjoni disponibbli għall-ħlasijiet tal-285 produttur li fadal għal valur ta' EUR 786 682,83. Għat-tmien perjodu tal-ħlas parzjali, 143 produttur ma għamlux il-pagament tagħhom fl-aħħar tal-2001, jiġifieri EUR 419 638,26. Skont informazzjoni li waslet mill-awtoritajiet Taljani, dawn il-każijiet kollha ġew notifikati mill-awtoritajiet ċentrali lill-awtoritajiet reġjonali rilevanti sabiex jiġi infurzat il-pagament tal-ammont sħiħ dovut b'rata tal-imgħax 'il barra mill-iskema tal-pagament parzjali. Mill-143 produttur li għall-ewwel kienu maħsuba li ma ħallsux, wara ntwera li, fil-fatt, 106 minnhom kienu ħallsu. Min-naħa l-oħra, is-37 produttur li ma kinux ħallsu t-tmien ħlas parzjali tilfu l-intitolament tagħhom li jħallsu bin-nifs, u nbdew proċeduri ta' rkupru infurzat kontrihom. Stabbilimenti li għalihom il-possibbiltà ta’ ħlas parzjali ġiet irrevokata Jekk produttur jonqos milli jħallas xi wieħed mill-ħlasijiet parzjali fis-sena jiġi eskluż mill-iskema u, konsegwentement, jesponi lilu nnifsu għall-irkupru f'daqqa tal-ammont kollu dovut u tal-imgħax. Disa' snin wara t-tnedija tal-iskema għall-ħlas parzjali tal-2003, total ta’ 498 azjenda kellhom id-dritt li jħallsu bi ħlas parzjali irrevokat, għal dejn totali maqsum fi ħlasijiet parzjali ta’ EUR 18 531 964,41, li minnhom EUR 4 543 929,20 tħallsu fi ħlas parzjali qabel ma d-dritt ġie revokat. Wara r-revoka ġew irkuprati EUR 2 822 001,34, li jfisser li d-dejn totali dovut mill-bqija huwa ta’ EUR 11 118 742,39, u jikkonċerna 192 azjenda. Dawn iċ-ċifri juru li d-diliġenza li wriet l-amministrazzjoni Taljana fil-ġbir tal-imposta mill-produtturi li ġew esklużi mill-iskema wara li naqsu milli jħallsu ħlas parzjali, ma hija sodisfaċenti xejn. Barra minn hekk, il-produtturi tal-ħalib kellhom jirtiraw l-azzjonijiet legali tagħhom quddiem il-qrati Taljani sabiex ikunu intitolati li jidħlu fl-iskema ta’ ħlas parzjali. Filwaqt li wieħed għandu jżomm f’moħħu dan il-fatt, in-nuqqas ta’ rkupru ma jidhirx li ġej mit-tul eventwali tal-proċedimenti fil-qorti, iżda pjuttost jista’ jkun ibbażat fuq l-inkapaċità tal-amministrazzjoni Taljana biex tirkupra dawk l-ammonti b’mod effikaċi. Diferiment tal-ħlas b'sitt xhur u l-konsegwenzi tiegħu fuq l-għajnuna mill-Istat Skont l-Artikolu 2(12)(k) tad-Digriet-Liġi Taljan Nru 225 tad-29 ta' Diċembru 2010, konvertit fil-Liġi Nru 10 tas-26 ta' Frar 2011, l-Italja awtorizzat id-diferiment sat-30 ta' Ġunju 2011, tal-ħlas parzjali tal-2010 li, fil-prinċipju, kien dovut sal-31 ta' Diċembr 2010 skont l-iskema tal-ħlasijiet parzjali tal-2003 approvata bid-Deċiżjoni tal-Kunsill 2003/530/KE. Skont id-Deċiżjoni tal-Kummissjoni C(2013) 4046 finali tas-17 ta' Lulju 2013, il-Kummissjoni ddikjarat li d-diferiment tal-ħlas parzjali tal-imposta tal-ħalib dovut sal-31 ta' Diċembru 2010 kien jikkostitwixxi għajnuna mhux kompatibbli mas-suq intern. Barra minn hekk, din l-għajnuna kienet tfisser li l-kundizzjonijiet tad-Deċiżjoni tal-Kunsill Nru 2003/530/KE ma ġewx rispettati, u ħolqot, għal dawk li bbenefikaw minnha, għajnuna tal-Istat ġdida. Din l-għajnuna hija kontra l-liġi skont it-tifsira tal-Artikolu 1(f) tar-Regolament tal-Kunsill Nru 659/1999, u lanqas mhi kompatibbli mas-suq intern. Il-Kummissjoni ordnat lill-Italja biex iġġiegħel lill-benefiċjarji tad-diferiment tal-ħlas iħallsu lura l-ammont tal-għajnuna inkompatibbli, flimkien mal-imgħax. L-Italja nediet il-proċeduri amministrattivi meħtieġa biex tirkupra l-għajnuna. Madankollu, fetħet każ kontra d-Deċiżjoni tal-Kummissjoni quddiem il-Qorti Ġenerali (il-Każ T-527/13). Is-sentenza għadha ma nqatgħetx. Imposta addizzjonali dovuta għall-perjodu 2002/2003 Għall-perjodi mill-1995 sal-2002, l-Italja stess ħallset lill-baġit tal-Komunità l-imposta addizzjonali dovuta mill-produtturi skont id-Deċiżjoni tal-Kunsill Nru 2003/530/KE. Mill-2004, l-Istati Membri ħallsu l-imposta addizzjonali direttament lill-baġit tal-Komunità, skont ir-Regolament tal-Kunsill (KE) Nru 1788/2003 tad-29 ta' Settembru 2003. Madankollu, il-perjodu 2002/2003 la huwa kopert mid-Deċiżjoni tal-Kunsill u lanqas mill-iskema l-ġdida stabbilita fl-2004. Jekk wieħed iqis li l-kwota nazzjonali nqabżet, il-produtturi tal-ħalib Taljani responsabbli għal dik il-qabża kellhom jagħtu EUR 227,88 miljun lill-baġit tal-UE għall-perjodu 2002/2003. Minn dan l-ammont, EUR 54,95 miljun tħallsu lill-baġit tal-UE, u EUR 1,19 miljun tħallsu bl-iskema tal-ħlasijiet parzjali tal-2009 u EUR 53,76 miljun tħallsu barra mill-iskema. EUR 47,48 miljun ġew iddikjarati li huma irrekoverabbli b'deċiżjoni tal-qrati jew wara li falla l-produttur li kellu jagħti l-flus. Fil-31 ta' Diċembru 2012, il-produtturi tal-ħalib kienu għadhom iridu jagħtu EUR 125,45 miljun lill-baġit tal-UE fir-rigward tal-imposta addizzjonali għall-perjodu 2002/2003. Minn dan l-ammont, EUR 5,04 miljun huma koperti mill-iskema tal-ħlasijiet parzjali tal-2009. L-imposti dovuti li la huma koperti bl-iskema tal-ħlas parzjali tal-2003 u lanqas bis-sistema tar-rimbors tal-2009 Inġibdet l-attenzjoni għall-fatt li l-iskema tal-ħlas parzjali tal-2003 u s-sistema ta’ rimbors tal-2009 (b’rata ta’ imgħax daqs rata ta’ referenza għall-Unjoni miżjuda b’bosta punti perċentwali) fir-realtà jkopru biss parti żgħira mill-ammont tal-imposta li jrid jiġi rkuprat. Għalhekk, l-ammont totali tal-imposta li jrid jiġi rkuprat għall-perjodi mill-1995/96 sa 2008/09 huwa ta' EUR 2,264 biljun. Minn dan l-ammont, EUR 455 miljun ġew irkuprati mill-Italja bejn l-2003 u l-2012. Mill-ammont li jifdal, jiġifieri, EUR 1,808 biljun: - parti żgħira (EUR 228 miljun) hija koperta mill-iskemi tal-ħlasijiet parzjali stabbiliti mill-Italja fl-2003 u l-2009, kif għażlu xi produtturi tal-ħalib li għandhom iħallsu l-imposta; - EUR 158 miljun ġew iddikjarati irrekoverabbli wara l-falliment tal-produttur jew annullament mill-qrati; - għad hemm EUR 1,423 biljun ta' dejn dovut mill-produtturi li rrifjutaw li jissieħbu mal-iskemi tal-ħlasijiet parzjali, li ħafna minnhom ikkontestaw l-imposta addizzjonali fil-qrati Taljnai. Għalhekk, madwar 86 % tal-ammonti totali li għadhom dovuti għall-imposta tal-perjodi mill-1995/96 sal-2008/09 (EUR 1,650 biljun) għadhom mhux irkuprati mill-iskemi tal-ħlasijiet parzjali tal-2003 u tal-2009. Barra minn hekk, l-ammont totali tal-imposta miġbura barra mill-iskemi tal-ħlasijiet parzjali s'issa jammonta għal EUR 268,43 miljun biss (mill-ammont totali li kien oriġinarjament dovut ta' EUR 1,8 biljun). Skont ir-rapport mibgħut mill-awtoritajiet Taljani, din ir-rata baxxa ħafna tista' tkun ir-riżultat tal-għadd kbir ta' kawżi li tressqu mill-produtturi li għandhom iħallsu l-imposta u li kisbu s-sospensjoni tal-proċess tal-irkupru. Fir-rapporti ta' valutazzjoni preċedenti tagħha, li kienu ppreżentati lill-Kunsill, il-Kummissjoni kienet tal-opinjoni li r-rapporti annwali ppreżentati mill-Italja għandhom jiddeskrivu speċifikament is-sitwazzjoni tal-każijiet tal-qorti pendenti, u għandhom jipprovdu dettalji li jikkonfermaw il-ħlas min-naħa tal-produtturi li tilfu l-kawża tagħhom fil-qorti. Mingħajr tali indikazzjonijiet, il-Kummissjoni ma kinitx f'pożizzjoni li tagħmel monitoraġġ korrett tal-progress fil-ġbir ta' dik il-parti tal-imposta li mhix koperta mill-iskema tal-ħlas parzjali. Il-Kummissjoni laqgħet l-informazzjoni fir-rapport tal-awtoritajiet Taljani dwar id-disa' ħlas parzjali fir-rigward tas-sitwazzjoni globali attwali tal-irkupru tal-imposti fl-iskemi tal-ħlasijiet parzjali. Madankollu, iċ-ċifri mogħtija mill-amministrazzjoni Taljana juru li ftit li xejn sar progress fil-ġbir tal-ammonti li mhumiex inklużi fl-iskemi tal-ħlasijiet parzjali. Partikolarment, ftit li xejn sar progress fl-irkupru tal-ammonti infurzabbli li qatt ma ġew ikkontestati jew li ġew ikkontestati iżda kkonfermati mill-qorti relevanti, jew li għalihom il-każijiet għadhom għaddejjin iżda qatt ma nħarġu ordnijiet ta' sospensjoni. Fil-31 ta' Diċembru 2012, EUR 130 miljun minn dawn l-ammonti infurzabbli kienu ġew tabilħaqq miġbura, filwaqt li l-ammont li kien għad baqa' jinġabar kien ta’ EUR 790 miljun. Għall-perjodi kollha mill-1995/96 sal-2008/2009, 22.5 % tal-ammonti mitluba u attwalment infurzabbli ġew tabilħaqq miġbura. Fir-rigward tal-perjodi koperti mid-Deċiżjoni tal-Kunsill, l-ammonti miġbura jikkorrispondu għal 29 % tal-ammonti attwalment infurzabbli. Fi ħdan l-ammonti infurzabbli, għandha ssir distinzjoni bejn: - l-ammonti li ma ġewx ikkontestati: mill-EUR 196,41 miljun infurzabbli, EUR 130,38 miljun ġew irkuprati, jiġifieri rata ta' rkupru ta' 66 %; - l-ammonti li kienu s-suġġett ta' kawża legali, iżda li għalihom ma nħarġitx ordni ta' sospensjoni tal-irkupru: mill-EUR 355,43 mijun infurzabbli, EUR 54,78 miljun biss (15 %) ġew irkuprati; - l-ammonti li ġew ikkonfermati mill-qorti: mill-EUR 468,37 miljun infurzabbli, EUR 44,68 miljun biss (9,5 %) ġew irkuprati. Il-Kummissjoni mhux biss tenfasizza l-progress batut ħafna li sar fl-irkupru tal-aħħar żewġ kategoriji ta' ammonti, iżda tinnota wkoll li anki għall-ammonti li qatt ma ġew ikkontestati, u li għalhekk setgħu jinġabru minnufih, għad baqa' EUR 66 miljun x'jinġabru. Fir-rigward tal-imposta dovuta għall-perjodi mill-1995/1996 sal-2001/2002, dan ifisser li EUR 21 miljun baqgħu ma ġewx irkuprati għal iktar minn għaxar snin. Il-Kummissjoni tesprimi dispjaċir kbir li ma sarx biżżejjed progress fil-ġbir tal-parti tal-imposta li mhux koperta mill-iskema tal-ħlasijiet parzjali tal-2003 jew mis-sistema ta' rimbors tal-imposti tal-2009. Il-Kummissjoni qed tkompli ssegwi mill-qrib il-proċess ta' rkupru fl-Italja, b’mod partikolari l-irkupru tal-imposta li mhijiex koperta mill-iskema tal-ħlasijiet parzjali. F'diversi okkażjonijiet, is-servizzi tal-Kummissjoni esprimew l-osservazzjonijiet tagħhom (inklużi rimarki negattivi) lill-awtoritajiet Taljani u talbu informazzjoni dettaljata dwar aspetti differenti li jikkonċernaw l-irkupru tal-imposta tal-ħalib. Madankollu, minkejja t-talbiet numerużi ripetuti tal-Kummissjoni, il-maġġoranza tal-ammonti dovuti għadhom ma ġewx irkuprati mill-awtoritajiet Taljani. Fl-20 ta' Ġunju 2013, il-Kummissjoni Ewropea ordnat lill-Italja, skont l-Artikolu 258 tat-TFUE, biex tibgħat l-osservazzjonijiet tagħha dwar il-miżuri insuffiċjenti meħuda biex jiġu indirizzati n-nuqqasijiet identifikati fl-irkupru tal-imposta addizzjonali għall-perjodu mill-1995 sal-2009. Konklużjoni Il-Kummissjoni tqis li, safejn għandu x'jaqsam it-twettiq tal-kundizzjonijiet għall-implimentazzjoni tal-iskema tal-ħlasijiet parzjali approvata mill-Kunsil fl-2003, il-progress li għamlu l-awtoritajiet Taljani fl-irkupru tal-ammont dovut mill-produtturi li għażlu li jħallsu bl-iskema tal-ħlasijiet parzjali għall-perjodi tal-1995/1996 sal-2001/2002 juri li l-iskema ġiet ġestita b'mod sodisfaċenti. Fir-rigward tal-ammonti mhux irkuprati mill-iskemi tal-ħlasijiet parzjali, il-Kummissjoni diġà qalet, fir-rapporti tal-valutazzjoni tagħha ppreżentati lill-Kunsill fl-2010, l-2011, l-2012 u l-2013, u mbagħad fl-ittra ta' avviż formali mibgħuta lill-Italja fl-20 ta' Ġunju 2013, li mhijiex sodisfatta bin-nuqqas ta' progress sinifikanti fl-irkuprar tal-imposta marbuta mal-kwoti tal-ħalib. Il-Kummissjoni ħadet nota tal-fatt li l-Italja nediet proċeduri amministrattivi biex tirkupra l-għajnuna ddikjarata inkompatibbli bid-Deċiżjoni tal-Kummissjoni C(2013) 4046 finali tas-17 ta' Lulju 2013. Madankollu, skont l-informazzjoni mogħtija mill-awtoritajiet Taljani fir-rapport tagħhom dwar id-disa' ħlas parzjali, f'dan il-każ, ma hemmx żviluppi maġġuri ġodda x'jiġu rrappurtati fil-ġbir effettiv tal-imposta mhux koperta mill-iskemi tal-ħlas parzjali. Fid-dawl tad-daqs tal-imposta mhux imħallsa u tat-tul ta' żmien li ilha mhux miġbura, għandu jiġi konkluż li l-effiċjenza u l-effettività tal-liġi ta' UE la kienet u lanqas hija garantita. Dan wassal lill-Kummissjoni biex tniedi proċedimenti ta' ksur skont l-Artikolu 258 tat-TFUE.